
בבית הדין הצבאי לערעורים
בפני:

 אלופה אורלי  מרקמן  –     הנשיאה
 תא"ל    נועה    זומר    –   המשנה לנשיאה
אל"ם   מאיה  גולדשמידט        –                    שופטת

בעניין:
X/XXXXXXX סגן (מיל') ד' א' – המערער (רס"ן ליאור דאייץ', רס"ן (מיל') ליאור שטלצר)
נ ג ד
התובע הצבאי הראשי – המשיב (ע"י ב"כ, רס"ן אוהד מנור, רס"ן תכלת מרדכי פייגנסון, סרן הודיה אביב)

ובעניין:
התובע הצבאי הראשי – המערער (ע"י ב"כ, רס"ן אוהד מנור, רס"ן תכלת מרדכי פייגנסון, סרן הודיה אביב)
נ ג ד
X/XXXXXXX סגן (מיל') ד' א' – המשיב (רס"ן ליאור דאייץ', רס"ן (מיל') ליאור שטלצר)

ערעור על פסק דין של בית הדין הצבאי המחוזי במחוז שיפוטי זרוע היבשה שניתן בתיק ז"י ת"פ 49072-12-24 (סא"ל רינת לוי מוסקוביץ' – אב"ד, רס"ן אור ממון – שופט, רס"ן קרינה יוסף חי – שופטת) ביום 21.9.2025. ערעור ההגנה התקבל. ערעור התביעה נדחה.

פ ס ק - ד י ן
1. בליל 10 בינואר 2023 בבסיס האימונים של חטיבת "כפיר" ירה טור' מ' ק' (הנפגע) בראשו בניסיון להתאבד, ופצע עצמו פציעות חמורות. קודם לכן הורתה קצינת בריאות הנפש היחידתית לפקח על הנפגע ב"נוהל השגחה" מחשש לחייו. בשל כך, נדרשו מפקדיו לוודא שבכל עת ישגיחו עליו שני מפקדים ללא נשק, לצד מגבלות נוספות. הנוהל לא נשמר בקפידה ראויה, ומכאן כתב האישום מושא הערעורים שלפנינו.
2. התביעה ייחסה לשלושה מפקדים של הנפגע, בשלושה כתבי אישום נפרדים, אחריות ברשלנות לתוצאה הקשה: לסגן מפקד הפלוגה (סגן תומר); למערער, מפקד המחלקה, סגן ד' א' (סג"ם בעת האירוע); ולמפקד הכיתה, ששימש משגיח במועד הירי (סמל שלֵו). כל אחד מהם עמד לדין בעבירת חבלה ברשלנות, לפי סעיף 341 לחוק העונשין, התשל"ז-1977. לפנינו עניינו של המערער. ערעורים על הרשעתם ועונשיהם של סגן תומר וסמל שלֵו תלויים ועומדים.
3. בית הדין המחוזי מצא שהוכחו יסודות העבירה, נוכח רשלנות של המערער וקשר סיבתי לתוצאה, אולם החליט שבנסיבות העניין מן הצדק להמיר את סעיף האישום לעבירת התרשלות, לפי סעיף 124 רישה לחוק השיפוט הצבאי, התשט"ו-1955, שהרשעה בו אינה נושאת רישום פלילי. על המערער נגזרו 60 ימי מאסר מותנה ו-1,000 ש"ח פיצויים לנפגע, לצד המלצה למפקדיו לשקול לעכב בשנה נוספת את קידומו בדרגה.
4. לפנינו ערעורים מצד שני הצדדים, הן על הכרעת הדין הן על גזר הדין. המערער מבקש לזכותו כליל, ולחלופין להקל בעונשו. מנגד, התביעה הצבאית עותרת להרשיע אותו בעבירה שהואשם בה, ובכל מקרה להחמיר בעונשו. 
5. נבהיר כבר עתה כי לאחר בחינת מכלול הדברים מצאנו לקבל את ערעור ההגנה על הכרעת הדין ולהורות על זיכויו של המערער מאשמה. להלן נפרט את נימוקינו.
הכרעת דינו של בית הדין קמא
התשתית העובדתית
6. בפרשת התביעה הוגש בהסכמה כל חומר הראיות מטעמה (תיק החקירה). בפרשת ההגנה העיד המערער בלבד. בית הדין קמא ציין, מבלי להרחיב, כי עדות המערער הייתה מהימנה בעיניו (פסקאות 106 ו-112 להכרעת הדין). נפרט להלן את העובדות הדרושות לעניין, כפי שנקבעו בהכרעת הדין. 
7. הנפגע שירת בתפקיד לוחם ביחידה (במסלול ההכשרה). כאמור, מפקד הכיתה שלו היה סמל שלֵו, מפקד המחלקה – המערער וסגן מפקד הפלוגה – סגן תומר. מפקד הפלוגה (המ"פ) היה סרן אורי. לענייננו נזכיר גם את מפקד המחזור, רס"ן נתן; את הקב"נית, סרן גילי; ואת סמל רומן, מפקד כיתה נוסף בפלוגה.
8. ב-4 בינואר 2023 דיווח סמל שלֵו למערער ולסגן תומר כי הנפגע מסר לו שפסיכיאטר אבחן אצלו בעבר, טרם גיוסו, מאניה דפרסיה, ושהוא (הנפגע) נוטל בקביעות כדורים פסיכיאטריים. ביום שישי, 6 בינואר 2023, יצא הנפגע לחופשת סוף שבוע בביתו, והיה אמור לשוב ממנה בבוקר יום ראשון. ביום ראשון, 8 בינואר 2023, שוחח הנפגע עם סמל שלֵו וביקש להישאר בבית במשך כמה ימים מפני שאינו חש בטוב. לאחר אותה שיחה לא הצליחו המפקדים ליצור עימו קשר. המערער התייעץ עם הקב"נית, סרן גילי, וביקש אישור ממפקדיו לבקר בעצמו את הנפגע. הם סירבו, אולם סרן אורי וסגן תומר הורו לסמל שלֵו ולסמל רומן לנסוע לביתו של הנפגע ולקחת אותו לבדיקה פסיכיאטרית. השניים הגיעו לשם ביום שני, 9 בינואר 2023 ומצאו את הנפגע ספון בחדרו ולצידו כדורים וחומר שנראה כמו סם מסוכן. סרן גילי הורתה להפעיל "נוהל השגחה" כלפי הנפגע וללוותו להסתכלות פסיכיאטרית במחלקת מיון. שם אובחנו אצלו תסמיני דיכאון ומחשבות אובדניות, והומלץ להרחיקו מכלי נשק. לצד זאת, נקבע שאין נשקפת ממנו סכנה קונקרטית לעצמו. סרן גילי הורתה להמשיך לקיים את "נוהל ההשגחה".
9. להשלמת התמונה בחלק זה של הדיון נציין כי "נוהל השגחה" מוסדר בפקודת מטכ"ל 33.0219 "טיפול בחייל הנמצא במצוקה נפשית" (26.9.2017), וכך קובעים סעיפים 7–9 בה:
"7.	אם סבור המפקד שהחייל עלול לנסות לפגוע בעצמו או שהחייל כבר ניסה לעשות כן, יפעל המפקד, בנוסף לאמור לעיל כמפורט להלן:
א.	המפקד ימנע מהחייל כל גישה לנשק; לשם כך, ימנה המפקד שני חיילים שמתפקידם להשגיח על החייל, לבל יפגע בעצמו או באחרים (להלן: "המשגיחים"). אם על המשגיחים לשאת נשק בתוקף תפקידם, הם יישאו את הנשק בלי מחסניות, ואת המחסניות יישאו בכיסם.
ב.	מעמד המשגיחים – אם תנאי היחידה מאפשרים זאת, יהיו המשגיחים קצינים או חוגרים בשירות קבע. אם תנאי היחידה אינם מאפשרים זאת, יהיו המשגיחים חיילים בשירות חובה.
ג.	דרגת המשגיחים – ככלל, תהיה דרגת המשגיחים כדרגת החייל, לפחות. אם אין בנמצא חיילים שדרגתם כדרגת החייל, לפחות, והמפקד סבור שהחיילים אחרים מסוגלים לבצע את התפקיד, ימנה המפקד משגיחים שדרגתם נמוכה מדרגת החייל, שמסוגלים, לפי דעתו, לבצע את התפקיד.
ד.	החייל יהיה תחת השגחת המשגיחים, בנפרד משאר חיילי היחידה, במקום שיש בו תנאי מנוחה הולמים. יש להביא את החייל לבדיקת גורם רפואי או גורם ברה"ן (להלן: 'הגורם הבודק'), שיטפלו בחייל בהתאם לשיקוליהם המקצועיים. ההשגחה כאמור, לא תוסר מהחייל עד להבאתו בפני גורם רפואי או בפני גורם ברה"ן שיחליטו לגבי המשך ההשגחה על החייל.
ה.	הנשק יוחזר לחייל על-פי החלטת מפקד בדרגת סא"ל, לפחות, ולאחר קבלת חוות דעת כתובה מגורם בריאות הנפש, הקובעת, כי אין מניעה לאפשר לחייל גישה לנשק.
8.	אם החליט הגורם הבודק שיש צורך גם באבחון פסיכיאטרי, יובא החייל בפני פסיכיאטר, בהתאם ללוחות הזמנים שקבע הגורם הבודק. אם ראה הגורם הבודק צורך בכך, תימשך ההשגחה על החייל עד להבאתו לפסיכיאטר. הטיפול בחייל וההשגחה עליו ימשיכו בהתאם להוראות הפסיכיאטר.
9.	המשגיחים על החייל, כאמור בפקודה זו, יוחלפו בתורנות, כאילו הייתה זו שמירה, בהתאם לשעות השמירה המותרות, כמפורט בפ"מ 33.0213 'שעות שינה ומנוחה של חיילים'".

סעיף 1(ד) לפקודה מגדיר כ"מפקד החייל" את מפקדו הישיר של החייל "בדרגת סג"ם ומעלה". עם זאת, כפי שהוצג לבית הדין המחוזי, ביחידה הנדונה היה מקובל שבהכשרות הטירונים הממונה על נוהל השגחה הוא מפקד הפלוגה המתאימה, בענייננו – סרן אורי (פסקה 43 להכרעת הדין). 
10. סרן אורי קבע שסמל שלֵו וסמל רומן ישמשו משגיחים על הנפגע. לאחר סיום הבדיקה הפסיכיאטרית בבית החולים, לנו המשגיחים והנפגע ברכב ובבוקר 10 בינואר 2023 שבו לבסיס. לאחר מכן הורה סרן אורי לסמל רומן לצאת מהבסיס למשימת נהיגה, כלומר להפסיק את משימת ההשגחה. ב-11:30 ליווה סמל שלֵו את הנפגע למשרד של סרן גילי והיא העירה שנדרשים שני משגיחים, ושיש למצוא מחליף למשגיח נעדר. בהכרעת הדין נקבע כי המערער לא היה ער לעניין זה (פסקה 65 להכרעת הדין). סמל שלֵו פנה אל סמל רומן, והאחרון שב והצטרף להשגחה. 
11. ב-13:50 ראתה סרן גילי שסמל רומן מחזיק את נשקו האישי ליד הנפגע ואמרה לו שהוא מפר את נוהל ההשגחה. סרן גילי עדכנה אז את מפקד המחזור, רס"ן נתן, על החריגות מנוהל ההשגחה. רס"ן נתן שוחח על כך עם סרן אורי (שבינתיים יצא לביתו, עדות המערער בבית הדין, ע' 16, ש' 1–2) וזה שוחח עם המערער על כך. נקבע אפוא כי המערער ידע כי סמל רומן נשא נשק ליד הנפגע וכי סרן גילי העירה על כך (פסקה 61 להכרעת הדין).
12. בחקירתו במצ"ח מסר המ"פ, סרן אורי, כי במהלך השיחה אמר למערער "שיסדר את העניין של הנוהל השגחה" (ת/18, ע' 3, ש' 37). נבהיר כבר עתה כי בית הדין קמא דחה את טענת התביעה שלפיה בעקבות האמור, היה המערער אחראי ל"נוהל ההשגחה". בהכרעת הדין הוטעם:
"עיון בעדויות שהוגשו בתיק בהסכמה הובילנו למסקנה, כי לא ניתן לקבוע ברמת הוודאות הנדרשת בפלילים, כי [המערער] היה האחראי לנוהל ההשגחה, ואף לא שנטל בו 'מעורבות עמוקה' כנטען; למעשה, ממכלול עדויות בתיק משתקפת תמונה אחרת, לפיה האחריות על נוהל ההשגחה כולו, היתה נתונה למ"פ, כל עוד זה לא הגדיר אחרת. בהיעדר העברה מפורשת של האחריות לקיומו של הנוהל כולו, התקשינו לראות בעובדה שהמ"פ ביקש מ[המערער] 'להסדיר' את נוהל ההשגחה לאחר ההפרה בדבר נשיאת הנשק בקרבת טור' מ' (והרבה לאחר הכרזת נוהל ההשגחה), משום העברת אחריות מפורשת ומסודרת של נוהל בטיחות, כפי שהיה נדרש. לפיכך, לא נוכל לקבוע, כי האחריות למינוי שני משגיחים, לקביעת רשימות שמירה כנדרש בפקודה ולבקרה כללית אחר קיום הנוהל כדבעי, הייתה מוטלת על [המערער]" (פסקה 43 להכרעת הדין; הדגשות במקור. ראו גם פסקה 44).

13. באותו יום שלישי, 10 בינואר 2023, התאמנו במטווחים כוחות מהיחידה, בהם המחלקה שהמערער פיקד עליה. המערער, שהיה אחראי על המשימה של מחלקתו, נכח באזור המטווחים "באותן שעות במסגרתן נבחנים התנהגותו ומחדליו" (פסקה 108 להכרעת הדין), ולא שהה ביחידה ("ירדנו לשטח כבר ביום ראשון", ו"במטווחים ישנים בשטח לא עולים לבסיס", עדות המערער בבית הדין, ע' 3, ש' 20; ע' 16, ש' 5). 
14. סרן גילי שוחחה באותו יום כמה פעמים עם הנפגע. היא הורתה להמשיך עד למֹחרת את "נוהל ההשגחה", והבהירה לסמל שלֵו ולסמל רומן שעליהם להמשיך לשמש משגיחים. 
15. בשעה 16:00 לערך הגיע סגן מפקד הפלוגה, סגן תומר, למגורים והעיר לשניים על שלא שהו בצמוד לנפגע, אלא בחדר סמוך שדלתו סגורה (פסקה 9 להכרעת הדין). בית הדין קמא קבע בעניין זה כי המערער לא היה מודע להפרה זו (פסקה 65 להכרעת הדין). 
16. סגן תומר הורה  לסמל רומן לצאת למטווחים, אף שסמל רומן הזכיר שדרושים שני משגיחים. בהתאם, הורה סגן תומר לסמל שלֵו לשוחח על כך עם המערער ולוודא שיצורף משגיח נוסף. סמל שלֵו שוחח בטלפון עם המערער, ששהה כאמור במטווח. סמל שלֵו עדכן את המערער כי נותר לבדו להשגיח על הנפגע, והמערער אמר לסמל שלֵו שלא לזוז מקרבתו של האחרון (פסקה 15 להכרעת הדין) והורה לו לדבר עם חייל אחר, טור' לירן, שנכח ביחידה, כדי שיחליף את סמל רומן. סמל שלֵו נמנע מלעשות כן, והמערער לא וידא שהוראתו התבצעה ושמחליף אכן התייצב. 
17. בשעה 19:00 הבחין סגן תומר שסמל שלֵו עדיין משגיח יחידי. סגן תומר העיר לסמל שלֵו על כך, דרש ממנו שנית לשוחח עם המערער ולצרף משגיח נוסף, ואמר שיש למלא בקפדנות את הוראות נוהל ההשגחה (פסקה 16 להכרעת הדין). סגן תומר נמנע מלוודא שסמל שלֵו מילא את ההנחיה ושהגיע משגיח נוסף. סמל שלֵו לא שוחח שנית עם המערער, ואף שב ונמנע מלפנות אל טור' לירן שאליו הפנה אותו המערער קודם לכן (פסקה 10 להכרעת הדין).
18. בשלב מסוים סמל שלֵו נרדם. לעת לילה פנה הנפגע למקלחת, נטל רובה שהותיר שם אחד החיילים, וירה בראשו. כעבור זמן קצר, ב-23:30 בערך, איתרו אותו חיילים ביחידה כשהוא פצוע קשה. הנפגע נותח ואושפז והוא סובל מפציעות קשות ורבות בפניו ובחושיו.

החלת הדין על העובדות
19. בית הדין המחוזי סקר את יסודותיה של עבירת החבלה ברשלנות – החובה ומקורה, ההתרשלות, הקשר הסיבתי העובדתי והמשפטי לתוצאה ואי ניתוקו בידי גורם זר מתערב. 
20. ביישום הדברים הפנה בית הדין אל פקודת מטכ"ל 33.0219, המטילה חובות שונות על מפקד של חייל במצוקה נפשית. בית הדין קמא קבע כי על פי העובדות שהוכחו לפניו, האחראי ל"נוהל ההשגחה" במקרה זה וכל עוד לא נקבע אחרת, היה המ"פ, סרן אורי. הוטעם בהכרעת הדין כי לא הוכח כנדרש בפלילים שסרן אורי הורה למערער להחליפו או לשמש מטעמו אחראי לקיום הנוהל. כנזכר לעיל, נקבע כי בדבריו של סרן אורי למערער "להסדיר" את נוהל ההשגחה, שנאמרו לאחר שהקב"נית הבחינה בהפרתו (כשסמל רומן, המשגיח הנוסף באותה עת, נשא נשק בקרבת הנפגע), וזמן רב לאחר שהנוהל הוכרז – לא היה משום העברת אחריות לביצוע הנוהל (פסקאות 43–44 להכרעת הדין). 
21. לצד זאת נקבע כי בהתאם לדבריו של סרן אורי למערער, מתוקף היותו מפקד המחלקה ובהתחשב בהוראות הבטיחות בצה"ל (פסקאות 26 ו-55 להכרעת הדין) – לאחר שסגן תומר שלח את סמל רומן למשימה אחרת, היה על המערער למצוא משגיח נוסף, יחד עם סמל שלֵו, ולוודא שאכן יגיע. הוטעם כי אחריותם של גורמים נוספים שהתרשלו אינה מבטלת את אחריות המערער בעניין זה.
22. בהתאם, נקבע כי משהמערער ידע לאחר השעה 16:00 שסמל שלֵו נותר לבדו משגיח, מכיוון שסמל רומן, המשגיח הנוסף, נשלח למטווחים, הרי שהמערער היה מודע להפרה זו של "נוהל ההשגחה". בית הדין קמא הזכיר כי המערער ידע גם שקודם לכן סמל רומן נשא נשק ליד הנפגע ושסרן גילי העירה על כך, וכן היה ער לכך שלא נערכו רשימות שמירה ושלא הוחלפו המשגיחים. נקבע כי מודעותו להפרות הללו הגבירה את החובה שהייתה מוטלת עליו לוודא את מינויו של משגיח חלופי.
23. בית הדין המחוזי קבע כי כאשר סמל שלֵו ביקש מהמערער שימצא מחליף לסמל רומן, הפך המערער לגורם הפיקודי שנדרש להחליט בסוגיית החילוף. המערער אכן הורה לסמל שלֵו לקרוא לחייל מסוים, טור' לירן, להיות משגיח, אך לא וידא שסמל שלֵו מילא את הפקודה. נקבע כי ההוראה לקרוא לטור' לירן אינה מספיקה לבדה כדי שהמערער יקיים את חובתו והיה עליו לוודא שסמל שלֵו ממלא את ההוראה. אי מילוי החובה, בשילוב עם הנזק החמור שהיה עלול להתרחש לנפגע, ההסתברות להתרחשותו (שעמדה ביסוד הפעלת "נוהל ההשגחה") והיקף האמצעים למניעתו (וידוא תוך זמן קצר שסמל שלֵו קרא לטור' לירן, או הוראה לסמל שלֵו לעדכן בעניין) – מלמד על התרשלות מצד המערער.
24. עוד נקבע כי הימצאותם של שני משגיחים בקרבת הנפגע הייתה מקשה עליו לחמוק ולירות בעצמו ועל כן בין התרשלות המערער – המחדל לוודא שיש שני משגיחים – לבין החבלה שנגרמה לנפגע, קיים קשר סיבתי, עובדתי ומשפטי. בואר כי הירי של הנפגע בעצמו לא ניתק את הקשר הסיבתי – שהרי הוא הסכנה שמפניה נדרשה זהירות; כי אף שסגן תומר הורה לסמל רומן לחדול ממשימת ההשגחה, המערער היה מודע לכך ונדרש לפתור את הבעיה, ולכן גם כאן לא ניתק הקשר הסיבתי; וכי אמנם סמל שלֵו הפר את ההוראה של המערער לצרף את טור' לירן בתור משגיח נוסף, אולם היה על המערער לצפות זאת לנוכח הפרה קודמת של הנוהל שהייתה בידיעתו (הגם שסמל רומן ביצע אותה); ולבסוף, כי נוכח שעות ההשגחה הארוכות היה על המערער לצפות גם שסמל שלֵו יירדם. הקשר הסיבתי נותר אפוא על כנו.
25. לאור האמור קבע בית הדין קמא כי התקיימו יסודותיה של עבירת החבלה ברשלנות. עם זאת, בית הדין קמא נמנע מלהרשיע את המערער בעבירה זו וקבע כי מטעמים של הגנה מן הצדק יש להרשיעו בעבירה של התרשלות, לפי סעיף 124 לחוק השיפוט הצבאי, הרשעה שאינה נושאת שום רישום פלילי. בהקשר זה שב בית הדין והדגיש כי המ"פ, סרן אורי, נותר אחראי על נוהל ההשגחה הכולל (להבדיל ממשימת החילוף הספציפית, כמובא לעיל), ואת חובתו זו לא מימש. לא זו בלבד, בכך שהורה לסמל רומן לצאת באותו בוקר למשימת נהיגה, יצר סרן אורי מצג כאילו ניתן להפר את נוהל ההשגחה שנקבע בפקודת מטכ"ל 33.0219 הנ"ל. לכן נקבע כי תרומתו לנזק אינה נופלת מתרומת המערער, ולפיכך ההחלטה שלא לנקוט כלפי סרן אורי צעדים פליליים (אלא להסתפק בהדחתו מתפקיד, צעד פיקודי שנקטו מפקדיו) מבססת טענה לאכיפה בררנית. עוד נזכר כי סגן תומר הוציא את סמל רומן ממשימת ההשגחה פעם נוספת, בשעות אחר הצהריים; כי המערער היה אחראי אז לבדו, בשטח המטווחים ולא בשטח היחידה, על מטווח באש חיה של 30 חיילים, ומשום כך גם סירבו מפקדיו לבקשתו לבקר את הנפגע; וכי ניסה, בשלט רחוק, לדאוג לשלומו של הנפגע. נקבע כי, לפי תורת התוצאה היחסית, הסעד המתאים במקרה זה הוא להמיר את סעיף האישום לסעיף שהרשעה בו אינה נושאת רישום פלילי: התרשלות לפי סעיף 124 רישה לחוק השיפוט הצבאי, שעונשה זהה לעונש על חבלה ברשלנות ושלמערער הייתה הזדמנות להתגונן מפניה. 
26. הוטעם עוד כי תוצאה זו אף עולה בקנה אחד עם המגמה להעדיף בשפיטה צבאית הוראות מחוק השיפוט הצבאי על פני הוראות מהדין הכללי, מפני שחוק השיפוט הצבאי הוא קודקס מקיף לענייני השיפוט הצבאי (בג"ץ 4723/96 עטייה נ' היועץ המשפטי לממשלה, פ"ד נא(3) 714 (1997)). 
טענות הצדדים
27. כאמור, שני הצדדים ערערו על הכרעת הדין. המערער מבקש לזכותו כליל ואילו התביעה מבקשת להרשיעו בעבירה שיוחסה לו בכתב האישום.
טענות המערער
28. ערעור ההגנה מבוסס על שלושה אדנים: העדר התרשלות, ניתוק הקשר הסיבתי ואכיפה בררנית. 
29. תחילה מזכיר המערער שסרן אורי, מפקד הפלוגה והאחראי על נוהל ההשגחה, הורה בשעות הבוקר לסמל רומן, אחד המשגיחים שהגדיר, לצאת למשימת נהיגה; ושסגן תומר, סגן מפקד הפלוגה, הורה אף הוא בהמשך לסמל רומן לצאת למטווחים, ונמנע בעצמו מלוודא שחייל אחר החליף אותו. המערער מבקש לראות בהתאם בשני מפקדיו כמי שיכולים היו, כל אחד בפני עצמו, למנוע את הפרת נוהל ההשגחה. לפיכך, לגישתו, יש לדבר השפעה על עצם קיום חובת זהירות שלו בעניין. 
30. אשר לקביעה כי המערער התרשל בכך שלא וידא שסמל שלֵו קרא לשומר הנוסף, במקומו של סמל רומן – המערער סבור שאין מדובר בהתרשלות. בהקשר זה נטען כי המחדל של סמל שלֵו בעניין אינו בגדר טעות רשלנית, אלא החלטה מודעת להפר פקודה ישירה של מפקדו, המערער. נטען כי לא היה על המערער לצפות החלטה כזו. נוסף על כך, סמל שלֵו היה מפקד ותיק שנהג למלא פקודות, והמערער הטיל עליו בעניין זה משימה פשוטה וברורה. בנסיבות אלו, נטען, נחלשת החובה לוודא שסמל שלֵו מילא את פקודת המערער. עוד צוין כי המערער לא ידע באותה עת שסרן אורי, האחראי על נוהל ההשגחה, לא קיים בקרה כלשהי על קיום הנוהל. המערער עצמו הכיר רק את הפרתו בידי סמל רומן (עת נשא נשק בסמוך לנפגע) ולא את ההפרה של סמל שלֵו (כאשר הוא וסמל רומן לא שהו בצמוד לנפגע, אלא בחדר סמוך שדלתו סגורה). לבסוף, המערער מזכיר כי בזמן האירוע שהה במקום אחר וניהל מטווח באש חיה של כ-30 חיילים, שעה שעמד לרשותו איש סגל נוסף אחד (במקום שלושה). משימה זו דרשה ממנו תשומת לב רבה. נוכח זאת, סבורה ההגנה, אין לראות במערער מי שהתרשל בכך שלא וידא כי סמל שלֵו קיים את הפקודה שהמערער נתן לו. 
31. כמו כן, לשיטת ההגנה, שני גורמים ניתקו את הקשר הסיבתי בין ההתרשלות המיוחסת למערער, אם קיימת, לבין התוצאה. גורם ראשון הוא ההחלטה של סמל שלֵו שלא לקיים את הפקודה שהמערער נתן לו (ובהמשך לכך, גם את פקודתו של סגן תומר באותו עניין) – וכאמור, לשיטת המערער מדובר בהחלטה מודעת ומכוונת. לכן גם שיחת וידוא של המערער עם סמל שלֵו לא הייתה מועילה – שהרי כשלוש שעות לאחר שיחתו עם המערער ראה סגן תומר את סמל שלֵו והורה לו שוב למצוא מחליף נוסף, אך סמל שלֵו החליט כאמור שלא לעשות זאת.
32. גורם שני הוא הבחירה העצמאית של הנפגע לפגוע בעצמו. נטען בהקשר זה כי מדובר בפעולה רצונית, אוטונומית, במודעות מלאה לסיכון ובלי שהמערער יצר את הסיכון – ולכן ניתק הקשר הסיבתי. המערער אף הפנה לפסקי דין של בית הדין המיוחד שבהם נקבע כי ניתוק קשר סיבתי או העדר קשר סיבתי ישיר מוביל להרשעה בעבירה קלה יותר, מקום שנמצאה רשלנות.
33. ולבסוף, המערער אומנם תומך במסקנת בית הדין קמא בדבר אכיפה בררנית לנוכח אי נקיטת צעדים משפטיים נגד סרן אורי, אך לשיטתו פגם זה מחייב סעד חריף יותר: זיכוי מלא, חלף הרשעה בעבירה מקילה. ההגנה הדגישה כי הגורם שאחראי לנוהל ההשגחה ולפלוגה כולה, שיצר בעצמו את המצב המסוכן, שהפר את נוהל ההשגחה ואשר לא וידא שיבצעו אותו – לא הועמד לדין. לעומתו, נטען, המערער פעל בתנאי לחץ שעה שהיה אחראי למטווח, ובאופן כללי ניכר כי דאג לנפגע והיה מפקד אכפתי. המערער נתן הוראה ברורה לקרוא למשגיח נוסף אולם סמל שלֵו הפר אותה ביודעין וכן, לשיטת ההגנה, קיים ספק בדבר התקיימות הקשר הסיבתי לגביו. בשל כל אלו מבקש המערער לתת לו סעד של זיכוי בגין האכיפה הבררנית.
טענות התביעה
34. התביעה מבקשת להרשיע את המערער בעבירה שהואשם בה בכתב האישום – חבלה ברשלנות – חלף עבירת ההתרשלות שהורשע בה. נטען כי למערער הייתה מעורבות רבה בטיפול בנפגע בכל נקודת מפתח לאורך האירוע, ובמעשיו הוכיח נכונות להיות מעורב אף יותר מכפי חובתו לפי נוהל ההשגחה. מכאן קמה אחריותו לניהול האירוע. מקורות נוספים לחובתו מצויים, לטענת התביעה, בהנחיית המ"פ, סרן אורי, שלפיה המערער יהיה אחראי על "הסדרת הנוהל" – והכוונה הייתה, על פי התמונה הראייתית שהוצגה וכפי שהמערער הבין לפי הנטען בזמן אמת, לכך שהוא "אחראי כללי" לביצוע הנוהל, לרבות סוגיית חילופי המשגיחים. על כן התביעה סבורה שיש מקום להתערב בקביעות העובדה בסוגיה זו – התערבות שלגישתה משפיעה על היקף אחריותו של המערער, על החובה לפעול ועל ההתרשלות הכרוכה בהפרתה. 
35. זאת ועוד, בין שתתקבל עמדתה לגבי מידת האחריות של המערער ובין שלא, סבורה התביעה שלא היה מקום להמיר את סעיף האישום בעניינו של המערער לסעיף 124 רישה לחוק השיפוט הצבאי. ראשית, סעיף 124 סיפה הוא שמתאים לעניינו של המערער, שכן הוא חל על "מפקד יחידה או חייל בדרגת סמל ומעלה", ואילו הרישה חלה על "חייל" סתם. לכן, לשיטת התביעה, החלופה הרלוונטית בעניינו של המערער, אם בכלל, היא לפי סעיף 124 סיפה. דא עקא שהעונש הנקוב לצד חלופה זו הוא שנתיים מאסר – היינו עונש חמור מהעונש הנקוב בצד העבירה המקורית שיוחסה למערער (שנת מאסר; העונש הנקוב בצד הרישה לסעיף 124 גם הוא שנת מאסר), ולכן לא ניתן להרשיעו בה, לפי סעיף 378 לחוק השיפוט הצבאי. שנית, לשיטת התביעה, אחריותו של סרן אורי שונה מהותית מהאחריות של המערער. סרן אורי יצא לחופשה מחוץ למחנה באותו יום, ולכן פקודיו היו מעורבים בהפעלת נוהל ההשגחה והפכו לאחראים לביצועו. התביעה טוענת כי גם אם הייתה לסרן אורי אחריות מסוימת – הרי שהקשר הסיבתי בין התנהלותו לבין התוצאה ניתק, משום ששלושה מפקדים תחתיו הפרו את נוהל ההשגחה. לכן נטען כי האחריות של סרן אורי מצויה בהקשר הפיקודי בלבד, ועל כך ננקטו נגדו צעדים פיקודיים. צוין עוד כי המערער לא עמד לדין לבדו, שהרי גם סגן תומר וסמל שלֵו הועמדו לדין בבית הדין הצבאי בגין אותה עבירה. בכל אלו, נטען, יש כדי לסתור את טענת ההפליה לרעה של המערער. ולבסוף, נטען כי אף אם אי ההעמדה לדין של סרן אורי היא פגם שמשפיע על עניינו של המערער, הסעד הראוי אינו המרת סעיף אישום, כי אם הקלה בעונש. מסקנה זו נובעת ממידת האחריות של המערער לתוצאה ומכך שממילא עתירת התביעה לעניין העונש מכניסה את עניינו של המערער לתחום "הרישום הפלילי המופחת" שהשלכותיו מצומצמות. 
דיון והכרעה
המסגרת העובדתית
36. הלכה רבת שנים היא כי אין דרכה של ערכאת הערעור להתערב בממצאי עובדה ומהימנות של הערכאה הדיונית. הטעם העיקרי לכך נעוץ ביתרונה של הערכאה המבררת – מי ששמעה את העדים שהובאו לפניה והתרשמה מהם ישירות (ע"פ 9352/99 יומטוביאן נ' מדינת ישראל, פ"ד נד(4) 632, 640 (2000); ע"פ 6443/23 פלוני נ' מדינת ישראל, פסקה 17 (9.12.2025); ע"פ 7880/19 פלוני נ' מדינת ישראל, פסקה 63 (2.8.2022)). לצד האמור, כידוע, לכלל זה חריגים, ובהם בראש ובראשונה המקרים שבהם מתבטל או מצטמצם באופן ניכר היתרון שיש לערכאה הדיונית על פני ערכאת הערעור בקביעת ממצאי עובדה ומהימנות (ע"פ 2050/21 אלהואשלה נ' מדינת ישראל (16.5.2023); ע"פ 754/23 פלוני נ' מדינת ישראל, פסקה 51 (1.5.2024); ע/55/23 רס"ל ענטנברג נ' התובע הצבאי הראשי, פסקה 31 (2023); ע/68/24 טור' טספאי נ' התובע הצבאי הראשי, פסקות 20–21 (2025)). דוגמה לכך היא כאשר הממצא העובדתי מתבסס על מסמכים בכתב (ע"פ 2439/10 פלוני נ' מדינת ישראל, פסקה 4 (6.6.2012)), כבענייננו (למעט עדותו של המערער שנמצאה מהימנה). 
37. בחינת מלוא חומר החקירה שהוצג לבית הדין קמא ופרוטוקול הדיונים, בראי טענות הצדדים, מעלה כי אין להתערב בממצאים שבעובדה שקבע בית הדין. בית הדין נדרש לכל האמרות שהוצגו לפניו ולעדותו של המערער, השווה בין הדברים ובחן לעומק את השתלבותם (ראו פסקאות 43–48 להכרעת הדין, הפירוט וההפניות בהן).
38. בהתאם, אין בידינו לקבל את טענתה המרכזית של התביעה בשלב הערעור במישור קביעת העובדות. כאמור, התביעה טוענת כי המערער הוא שהיה אחראי למימוש נוהל ההשגחה. אלא שבדין קבע בית הדין קמא כי ברגיל, היה המ"פ אחראי, כנהוג ביחידה, על ביצוע הנוהל, וכי לא הוכח במידת הוודאות הנדרשת בפלילים שלאחר שהמ"פ עזב את שטח היחידה, "[המערער] ... הוגדר מפורשות על ידי המ"פ כאחראי על נוהל ההשגחה" (פסקה 44 להכרעת הדין; הדגשות במקור).
המערער הסביר בעדותו בנוגע לנוהל ההשגחה:
"בדרך כלל מי שמנהל אותו זה המ"פ כי הוא לא נמצא בלו"ז אלא מעל הלו"ז והוא לא נמצא במגע ישיר עם החיילים בתוך הלו"ז אז לרוב מי שנמצא גם בקשר עם הקב"נית ומדבר איתה זה המ"פ" (עמ' 8, ש' 3–5).

בדומה, מסר סגן המ"פ, סגן תומר, בחקירתו במצ"ח כי "בכללי מ"פ מתעסק בכל העניינים הברה"נים בפלוגה. כל ציר בריאות הנפש עובר דרך המ"פ" (ת/19, ע' 6, ש' 146–147). ראו גם את דברי מפקד המסלול, רס"ן נתן, בעדותו במצ"ח: "בנוהל השגחה המ"פ הוא זה שהאחראי על הביצוע שלו" (ת/20, ע' 9, ש' 221–222). 
39. למעשה, לא הוכח כי בפועל היה מי שסבר שהאחריות בנושא עברה מהמ"פ אל המערער. אף שהמערער פעל רבות בקשר לטיפול בנפגע, אחרים לא ראו בו אחראי למימוש הנוהל וחלקיו השונים. כפי שקבע בית הדין המחוזי, ההוראה של המ"פ למערער "להסדיר את נוהל ההשגחה", לא שינתה את אותה תפיסה בזמן אמת. כך, המ"פ וסגנו – מפקדיו של המערער – הורו, כל אחד בתורו, לסמל רומן לעזוב את משמרתו בצוות ההשגחה. אילו חשבו שהמערער אחראי לנושא, היו מתייעצים איתו מראש ולכל הפחות מעדכנים אותו בדיעבד. המערער עצמו לא הבין שקיבל אחריות רחבה על כל חלקי הנוהל, ואפילו לא "אחריות כללית לסוגיית המשגיחים", כטענת התביעה. בעדותו, שנמצאה כאמור מהימנה – קביעה שאינה מצדיקה התערבות של ערכאת הערעור – עמד המערער על המשמעות המוגבלת של שיחתו עם המ"פ:
"הדבר הזה של ההחלפות ש[המ"פ] מדבר איתי שבמקרה ומישהו צריך החלפה, להחליף אותו. וזה מה שעשיתי. רומן היה צריך החלפה החלפתי אותו, אם הוא היה מבקש ממני רשימת שמירה הוא היה מקבל ממני רשימת שמירה" (פרוטוקול דיון 31.12.2024, ע' 20, ש' 30–33).

"ת:	מה אתה הבנת ש[המ"פ] אמר לך באותה שיחת טלפון?
נ:	שאם אני נתקע עם בן אדם שלא יחליף, לדבר עם מרום הרס"פ או אחד המ"מים או משהו כזה.
ת:	כלומר הבנת שאם יש קושי בעניין של שיבוץ משגיחים יש לך למי לפנות בפלוגה?
נ:	אם חסר לי משגיח ואין לי שם אני מדבר עם [המ"פ]" (שם, ע' 24, ש' 1–4).

40. חיזוק למסקנה זו נמצא באמרות של המ"פ עצמו במצ"ח. אומנם במקומות מסוימים אמר על שיחתו עם המערער: "חידדתי לו את הנהלים, שידאג שיש איתו 2 אנשים ללא נשק ואם יש בעיות שיתקשר אלי" (ת/18, ע' 15, ש' 375–376); "התקשרתי אליו ואמרתי לו על התקלה שהיה משגיח עם נשק ושידאג שיהיו 2 אנשים עם [הנפגע] ושאם צריך ידבר עם המ"מ או עם הרס"פ לגבי חילופים בשמירות" (ת/18, ע' 17, ש' 426–427); "אמרתי לו שצריך לדאוג לנוהל השגחה כמו שצריך, שיהיו 2 חיילים ללא נשקים, אם הוא צריך הוא יכול להיעזר במ"מ והרס"פ ואם יש בעיות הוא יכול להתקשר אלי" (ת/18, ע' 19, ש' 487–489). אולם כשנשאל מי אחראי להגדיר מחליפים למשגיחים, המ"פ לא השיב ישירות, אלא ציין: "אמרתי ל[המערער] שאם הוא צריך בזה עזרה שידבר עם המקבילים שלו או עם הרס"פ" (ת/ 11, ע' 7, ש' 112–116). כלומר, גם לדברי המ"פ עצמו, הוא הגדיר שההתערבות הנדרשת מצידו של המערער אופציונלית ("אם צריך"), ובוודאי לא אחריות כללית לסוגיית המשגיחים, שעות השמירה שלהם וכיו"ב. זאת ועוד: במקומות אחרים סיפר המ"פ על הוראות מפורטות אפילו פחות. כשנשאל אם צריך לקבוע החלפות או תורנויות למפקדים שמשגיחים על חייל בהשגחה, שב והשיב: "צריך להתבצע, במקרה הזה לא הוגדר מפקד שיחליף, למרות שאמרתי ל[מערער] שאם הוא צריך עזרה בדברים שינהל שיח עם מ"מים מקבילים ועם הרס"פ שיעזרו לו, ושבמידה והוא לא מסתדר, שיעדכן אותי ואני אגדיר להם" (ת/11, ע' 6, ש' 69–72). וגם: "דיברתי עם [המערער] ושם גם הנחיתי אותו להיעזר במ"מים האחרים שיעזרו בנוהל" (ת/18, ע' 8, ש' 174). ובמקום אחר: "לא אני מיניתי אחראי [להסדיר את החילופים בין המשגיחים ולוודא שהנוהל מתנהל לפי הפקודה] אבל [המערער] המ"מ שלו הכיר את כל הנוהל ואני גם התקשרתי ל[מערער] לחדד לו את אופן הטיפול בחילופים ושאם הוא צריך עזרה שיפנה למ"מים" (ת/18, ע' 13, ש' 320–321). היינו, המ"פ שוחח עם המערער רק על החילופים, ואף זאת במקרה הצורך כאמור – ולא מינה אחראי במקומו לביצוע כולל של הנוהל, או להגדרת המשמרות של המשגיחים (ראו גם מייד בהמשך, שם, ש' 322–324: המ"פ נשאל "מדוע לא מונה קצין/מפקד", והשיב שהיה "אצל המח"ט" וכי כאשר הגיעו לבסיס עם הנפגע, כבר עזב את הפלוגה; לאחר מכן נשאל, ש' 338-328, "מדוע לא מינית קצין/מפקד שיהיה אחראי על נוהל ההשגחה על [הנפגע]?", והתחמק ממתן תשובה). בהמשך ביקש להיוועץ בסנגור ולאחר מכן טען בחקירתו שהמערער אחראי לנוהל ההשגחה מפני שהנפגע "חייל שלו" (שם, ע' 14, ש' 343). אולם כשנשאל "האם מישהו הנחה את [המערער] ואמר לו שהוא האחראי על תפעולו התקין של נוהל ההשגחה על [הנפגע]?", השיב: "לא שאני יודע", והוסיף שלא וידא זאת, ושאינו יודע אם סגנו, סגן תומר, וידא זאת (שם, ש' 344–354). דומה כי תשובה אחרונה זו מדברת בעד עצמה.
41. לצד זאת, חשוב להדגיש כי המערער היה מפקד המחלקה. הוא היה מפקדו של מפקד הכיתה, סמל שלֵו, שנקבע בידי המ"פ למשגיח לפי נוהל ההשגחה, ושהיה מפקדו של הנפגע. המערער הכיר את הסיכון לחיי הנפגע שנזקק להשגחה, והיה ער לפרק הזמן המתמשך שבו שימש סמל שלֵו משגיח. 
42. להשלמת המסגרת העובדתית ובטרם ניגש לבחינת המסגרת הנורמטיבית וליישומה בראי העובדות, נרחיב מעט את התמונה הרלוונטית על פי חומר הראיות שהוצג לבית הדין קמא. 
43. כאמור, המערער, אשר שימש מפקד מחלקה בהכשרת לוחמים, מונה לפקד על המטווחים ובפרק הזמן המדובר שהה מחוץ לשטח הפלוגה. בעדותו תיאר כי היה אחראי על מטווח באש חיה של למעלה מ-30 חיילים, וכי בשל נסיבות חיצוניות עמדו לרשותו במטווח רק סמל ומ"כ (במקום סמל ושלושה מ"כים. אחד מהם, סמל שלֵו, שהה בבסיס עם הנפגע. פרוטוקול דיון 31.12.2024, ע' 3, ש' 11–18, 24–25). המטווחים היו הפעילות העיקרית של המחלקה באותו השבוע ולמעשה, כבר ביום ראשון, 8 בינואר 2023, "ירדה" המחלקה ל"שטח" וביצעה שם "... מקצים ... מסובכים, ירי מאחורי מחסות או דברים כאלה" (שם, ע' 7, ש' 5), כולל מקצה לילה (שם, ש' 20–22) ו"ירי בתזוזה" (ע' 3). בגלל מורכבות המטווחים והסיכון הנלווה להם, רק המערער היה רשאי לנהל את המטווח (ע' 3, ש' 22–24) ולכן מרבית זמנו ותשומת ליבו הוקדשו לכך (ע' 11, ש' 30–ע' 12, ש' 2; ע' 6, ש' 27–ע' 7 ש' 2). המערער הסביר כי אומנם המטווחים לא היו בעיניו מחסום לטיפול בעניינים אחרים, אבל יצרו מגבלות בעניין (ע' 24, ש' 15–27) ומכאן שהעיסוק העיקרי שלו באותו שבוע היה ניהול המטווחים. 
44. עולה אפוא כי אחריותו של המערער לשלומם של יותר מ-30 חיילים המבצעים ירי באש חיה הייתה בלעדית, ויכולתו להיעזר בכפופים לו הייתה מוגבלת, הן מספרית הן מבחינת הפעולות שיכלו לבצע. עם זאת, המערער העיד על עצמו כי עניינים מסוימים – כמו הדאגה לנפגע – זכו לתשומת ליבו והיו "יותר חשובים ממטווחים" (ע' 24, ש' 15–27).
45. השהות במטווחים ואחריותו להם מנעו מהמערער להגיע לבסיס ולהשגיח מקרוב על הנעשה בנוגע לנפגע (ע' 21, ש' 3–7). המערער גם הסביר, ברקע הטענה כי סמל שלֵו לא הוחלף אף ש"לא ישן בלילה כמו שצריך", כי "כולנו היינו בלילות בלי שינה, אני הייתי רק עם הסמל שלי במטווח ובאופן כללי אז עבדנו כפול 2 מכולם וישנו פחות מכולם" (עמ' 8, ש' 2, 5–6). בכל זאת, המערער ביקש לנסוע לבסיס כדי לפגוש את פקודו – אולם מפקדו, סרן אורי, אסר עליו זאת והורה לו להישאר במטווח ולהשגיח על חיילי המחלקה:
"אני הייתי במטווחים בשטח, שלֵו ורומן שומרים על [הנפגע] למעלה בבסיס... אני בשיח ישיר תמיד עם שלֵו, אני מטלפן אליו לדבר איתו, ביקשתי מ[המ"פ סרן אורי] לעלות כמה פעמים לראות את [הנפגע] כי רציתי לראות מה קורה איתו ולא ראיתי אותו עוד מהחזרה שלו מהמיון, רציתי לדבר איתו ולראות מה קורה איתו ולא הרשו לי. זה היה בשלישי בבוקר ו[המ"פ] אמר לי כמו שהוא אמר פעם קודמת שאני לא יכול ושיש לי מחלקה ושאני אשאר איתה וששלֵו כרגע עם [הנפגע] כי אני רציתי להצטרף גם לנסיעה אליו הביתה. הוא אמר לי[:] הכל בסדר שלֵו נמצא איתו אתה תישאר עם המחלקה. פעם ראשונה שאני מגלה שהנוהל כביכול לא קורה זה כששלֵו מתקשר אליי ואומר לי שתומר לקח את רומן והוריד אותו לשטח" (עמ' 6, ש' 10–18).

46. המערער הסביר בעדותו שסמך על מפקדיו ומילא את הוראותיהם, לרבות בנוגע לעניינים הקשורים בנוהל ההשגחה: "סמכתי עליהם שהם יודעים מה הם עושים" (ע' 16, ש' 32–ע' 17, ש' 8). כמו כן ציין כי תכנן לשוב לבסיס בערב האירוע אך נאלץ להמתין עד שסגן המ"פ, סגן תומר, יגיע ברכב, בסביבות השעה 22:00, כדי לנסוע עימו (ע' 7, ש' 14–15; ע' 15, ש' 33–ע' 16, ש' 4).
47. הוא אכן למד מפי המ"פ על הפרת נוהל ההשגחה בידי סמל רומן, המשגיח האחר, עת נשא נשק בסמוך לנפגע בשעות הבוקר המוקדמות. אך הוא לא הכיר (אלא בדיעבד) שהמ"פ עצמו הפר את נוהל ההשגחה והורה לאותו סמל רומן לצאת למשימה אחרת (כשהוא מותיר את סמל שלֵו משגיח יחיד); ולא הכיר שסגן תומר, סגן מפקד הפלוגה, הבחין בשעות אחר הצהריים שסמל שלֵו וסמל רומן, המשגיחים, לא שהו בצמוד לנפגע, אלא בחדר סמוך שדלתו סגורה. 
48. בשעה 16:00 לערך, כפי שקבע בית הדין קמא, פנה המשגיח, המ"כ סמל שלֵו, בהוראתו של סגן תומר, בשיחת טלפון אל המערער. סמל שלֵו עדכן על כך שהמשגיח הנוסף נשלח למשימה ושיש צורך לצרף אליו משגיח חלופי. במענה לכך מסר המערער לסמל שלֵו – שנחשב מפקד כיתה מיומן ומקצועי – שם ספציפי של חייל שנכח בשטח הפלוגה, לביצוע המשימה, ואף הדגיש לסמל שלֵו "לא לזוז מן הנפגע". 
49. בשעות הערב הבחין סגן מפקד הפלוגה, סגן תומר, שסמל שלֵו עדיין משגיח יחידי, והעיר לו על כך. סגן תומר דרש מסמל שלֵו לשוחח שוב עם המערער ולצרף משגיח נוסף. סמל שלֵו לא מילא את ההנחיה ונמנע מלפנות אל החייל שהמערער הזכיר בתור משגיח נוסף. בהמשך, לאחר שסמל שלֵו נרדם, השיג הנפגע נשק, ירה בעצמו ונפצע פציעות חמורות.
50. בהשיבו לשאלה מדוע לא פעל לוודא שהוראתו לסמל שלֵו בוצעה, מסר המערער בעדותו בבית הדין שכמה גורמים חברו לכך. ראשית, הוא היה עסוק בניהול המטווח במשך כמה שעות (ע' 7, ש' 15–21; ע' 25, ש' 9–10). שנית, המערער תכנן לשוב עם סגן תומר לבסיס סמוך לאחר אותו פרק זמן ("מבחינתי אני אמור לעלות עם תומר לראות מה קורה שם": ע' 25, ש' 10–11; "אני הייתי אמור לפגוש את שלֵו ברגע שתומר היה אמור לעלות מהשטח לבסיס באותו היום", ע' 7, ש' 13–19; "אמרתי אני עוד שניה רואה אותו הכל בסדר", ע' 25, ש' 12–13). שלישית, המערער סמך על מפקד הכיתה שלו, סמל שלֵו, עקב היכרותו את ההתנהלות הכללית של סמל שלֵו:
"נ:	... שלֵו קיבל את ההוראה ולא העלה לי פער אז מבחינתי הכל בסדר ...
ת:	אבל ב-20:00 למה לא כתבת לשלֵו לשאול אותו אם [לירן] הגיע?
נ:	לא יודע פשוט לא נראה לי שזה עלה לי לראש. אמרתי אני עוד שניה רואה אותו הכל בסדר, הוא לא הציף לי בעיה אז מבחינתי הכל בסדר.
ת:	אני רגע מחזיר אותך אחורה, אני שאלתי על המ"כ במטווח שאתה מוודא אותו, למה לא וידאת את שלֵו?
נ:	אני מוודא אנשים בדברים שאני יודע שהם חלשים בהם ובדברים שהם לא טובים בהם או שהם לא מצליחים, כשבן אדם רוכש את האמון שלי אז אני סומך עליו. כמו כל דבר בצבא, אם חייל מסתבך באירוע מסוים או משימה הוא פונה למפקד שלו אז הוא לא פנה וחשבתי שהכל בסדר" (ע' 25, ש' 1–19).

המערער הבהיר ששלושת הגורמים פעלו יחדיו: "אז אני אומר זו לא סיבה אחת זה כמה דברים במעורבב" (ע' 25, ש' 8):
"ת:	אז אני אומר לך ואני רוצה שתגיב זה פעם ראשונה שלשלֵו יש פקודים והוא נורא קשור ל[נפגע], אתה יודע שהוא לא ישן הרבה ושהוא נמצא בלחץ בלתי יאומן. אתה אומר שהם כל כך חשובים לך, למה לא הרמת טלפון לשלו לוודא שמישהו יהיה איתו? 
נ:	כי שלֵו לא הציף לי שום בעיה אחרי שאמרתי שייקח את [לירן]. ואני מבחינתי כרגע שלֵו נמצא עם [לירן] ושניהם שומרים על [הנפגע] אני מזכיר שבזמן זה אני עם חיילים במטווחים ועובד.
ת:	מצד אחד אתה אומר לי לא התקשרתי כי סמכתי עליו ומצד שני לא התקשרתי כי הייתי עסוק וגם אמרת לנו מקודם שיכול להיות שאם הנוהל השגחה היה בשבוע יותר רגוע אז כן הייתי מתקשר. אתה מבין את הפער? לא התקשרת כי הייתה עסוק או כי סמכת עליו?
נ:	זה לא סותר אחד את השני. החיים זה לא שחור או לבן, יכולות להיות כמה סיבות לדברים. אני גם סמכתי על שלֵו וגם הייתי עסוק במטווחים" (ע' 28, ש' 15–24).
המסגרת הנורמטיבית
51. סעיף 341 לחוק העונשין, שכותרתו חבלה ברשלנות, קובע כדלקמן:
"העושה מעשה שלא כדין, או נמנע מעשות מעשה שחובתו לעשותו, והמעשה או המחדל אינם מן המפורטים בסעיפים 338 עד 340, ונגרמה בהם חבלה לאדם, דינו – מאסר שנה".

52. זוהי עבירה תוצאתית שלצורך היסוד העובדתי בה יש להוכיח, לענייננו, מחדל שהוא "הימנעות מעשייה שהיא חובה לפי כל דין או חוזה" (סעיף 18(ג) לחוק העונשין), שגרם, על פי מבחני הקשר הסיבתי המקובלים, לתוצאה של "חבלה", שהיא "מכאוב, מחלה או ליקוי גופניים, בין קבועים ובין עוברים" (סעיף 34כד לחוק העונשין). לעניין היסוד הנפשי בעבירה יש לפנות לסעיף 21(א) לחוק העונשין, שכותרתו "רשלנות" ולפיו יש להוכיח "אי מודעות לטיב המעשה, לקיום הנסיבות או לאפשרות הגרימה לתוצאות המעשה, הנמנים עם פרטי העבירה, כשאדם מן היישוב יכול היה, בנסיבות העניין, להיות מודע לאותו פרט, ובלבד שלעניין הפרטים הנותרים הייתה לפחות רשלנות כאמור" (להרחבה בנושא ראו ע"פ 2352/19 דנילוב נ' מדינת ישראל (15.10.2019); רע"פ 4348/08 מאיר נ' מדינת ישראל, פסקה 31 לפסק הדין של השופטת פרוקצ'יה (8.7.2010); ע/87/05 סמל סופר נ' התובע הצבאי הראשי (2006); ע/64/04 סרן קורצקי נ' התובע הצבאי הראשי (2004)). 
53. הוטעם בפסיקה כי "בבסיס ההגדרה של עבירת הרשלנות מונח יסוד נורמטיבי-ערכי, המשותף ליסוד העובדתי וליסוד הנפשי" (רע"פ 9188/06 עדי נ' מדינת ישראל (5.7.2010)). כמו כן, בשנת 2016 נכנס לתוקפו תיקון 126 לחוק העונשין, אשר בעקבותיו נקבע בסעיף 21(א)(2) לחוק העונשין כי "בעבירה שעם פרטיה נמנית תוצאה שנגרמה על ידי המעשה או סכנה העלולה להיגרם בשלו" יש להראות כי "העושה נטל סיכון בלתי סביר להתרחשות התוצאה או לגרימת הסכנה כאמור". בדברי ההסבר לתיקון 126 הנ"ל נאמר, בין היתר, כי "התיקון המוצע נועד ... להביא לשינוי הרף הנורמטיבי הקיים, באופן שהאחריות ברשלנות תוטל רק במצבים שבהם דבק בהתנהגות העושה אשם חמור יותר המצדיק נקיטת הליכים פליליים" (הצעת חוק העונשין (תיקון מס' 124) (עבירות המתה), התשע"ו-2015, ה"ח הממשלה 166, 168. ראו גם רע"פ 6716/17 מירז נ' מדינת ישראל (10.4.2018)).
54. כאמור, למערער יוחסה עבירת רשלנות במחדל – שלא נקט צעדים נדרשים למנוע את החבלה על אף חובה שהוטלה עליו בדין. הלכה מושרשת היא כי חובה לפי דין עשויה להיות גם "חובת הזהירות הכללית הנהוגה בבחינה הנזיקית של הרשלנות" – כלומר, חובת זהירות מושגית וחובת זהירות קונקרטית (רע"פ 1007/05 מדינת ישראל נ' בוחבוט, פ"ד סג(1) 63, 87, 132 (2008)). בהקשר זה נקבע בפסיקה כי מפקד חב חובת זהירות כלפי חייליו: "מקור החובה נעוץ ביחסים המיוחדים השוררים בין מפקד לפקוד, שהאחרון מצומצם חופש פעולתו ומצווה להישמע לכל פקודה חוקית של מפקדו", ומשום כך המפקד נדרש "בכל ענין המצוי בתחום סמכותו לדאוג לשלומו ולביטחונו של החייל הנתון לפיקודו" (ע/37/89 התובע הצבאי הראשי נ' סגן פירסטר (1989). ראו גם ע/55/76 התובע הצבאי הראשי נ' ראובן (1976)). ברוח האמור נפסק זה מכבר:
"ערכי היסוד הקיימים בצבא לגבי יחסי מפקד ופקודו מטילים לכן על המפקד אחריות לדאוג לשלום פקודו והוא חייב בין השאר, לפעול באופן סביר כדי להמעיט עד המינימום האפשרי את הסכנה לחיים שפעולת הפקוד במסגרת הצבאית גוררת אחריה" (ע/19/58 התובע הצבאי הראשי נ' סרן פז, פד"צ 1958, 207, 314 (1958)).

55. החובה שחלה על המפקד להבטיח את שלום חייליו, כוללת ככלל גם חובה לוודא שקיימו את פקודותיו. מפקד "לא יצא ידי חובתו בכך שסמך כאילו על אחרים. הסתמכות על אחרים – יכולה לפטור מאחריות רק אם היא כרוכה בפיקוח ובווידוא ביצוע... ושלובה עמם; ההסתמכות הסתמית על מאן דהוא אחר... אינה אלא פריקת אחריות ונושאת עמה הפרה של חובת הזהירות" (ע"פ 876/76 ויינגרטן נ' מדינת ישראל, פ"ד לב(2) 29, 37 (1978). ראו ע/193/94 סא"ל שלו נ' התובע הצבאי הראשי (1995); ע/286/79 סא"ל מרשק נ' התובע הצבאי הראשי, פסקה 7 (1980)). 
עם זאת, היקף חובת הווידוא ואופן קיומה יוגדרו בהתאם לנסיבות העניין. למשל, במקרה שבו החייל היה ותיק ומנוסה, והמשימה פשוטה – נפסק כי המפקד לא התרשל באי וידוא קיומה של ההוראה (עניין סרן פז לעיל, בעמוד 323).
יישום הדין על העובדות
הגדרת השאלה
56. ‏מתיאור העובדות ומטענות הצדדים בערעור עולה תמונה מורכבת אשר מעוררת שאלות שונות בהיבטי אחריות המפקדים באירוע, הן במישור הפיקודי והן במישור המשפטי. אפשר בהחלט שהאחריות לתוצאה הסופית רובצת בו-זמנית על כמה מהם. אחריותו של מפקד אחד אינה מבטלת בהכרח את אחריות האחר או מפחיתה ממנה. אך מאחר שהתביעה בחרה – מטעמיה – להאשים שלושה מפקדים, כאמור, ובנפרד זה מזה, נדונו ההליכים לפני שלושה הרכבים שונים. כל הרכב, על פי הראיות שהוצגו לפניו, בחן את אחריותו של הנאשם במשפט, במנותק מאחריות אפשרית של אחרים, ולא נדרש לבחון את התמונה המלאה ו"לדרג" את מידת האחריות היחסית של כל נאשם בחשבון כולל. משעניינו של כל מפקד נבחן בנפרד, השאלה בדיון שלפנינו ממוקדת: מהי אחריותו הפלילית (לבדיל מאחריות משמעתית או פיקודית) של המערער בלבד, והכול – בראי העובדות שהוכחו במשפטו (לדיון נרחב בשאלת הגבול בין המרחב הפלילי למרחב המשמעתי ראו ע/123/02 אל"ם ישי נ' התובע הצבאי הראשי (2004); וכן, אגב דיון בשאלת אחריות מפקדים ברשלנות למעשה אובדנות של חייל, בג"ץ 88/10 שוורץ נ' היועץ המשפטי לממשלה ‏(12.7.2010‏)‏‏).
57. לגופו של עניין, אין חולק כי המערער, בהיותו מפקד מחלקה בהכשרת לוחמים, חב חובת זהירות מושגית וקונקרטית כלפי פקודו הנפגע, והיה אחראי לשלומו ולבריאותו (להבחנה בין חובת זהירות מושגית לחובת זהירות קונקרטית וליחסי הגומלין ביניהן ראו ע"פ 7193/04 יקירביץ' נ' מדינת ישראל, פסקה 54 ‏(30.4.2007‏); ע"פ 186/80 יערי נ' מדינת ישראל, פ"ד לה(1) 769, 775–782 (1980); ע"פ 119/93 לורנס נ' מדינת ישראל, פ"ד מח(4) 1, 13–25 (1994)). 
58. ואכן, כפי שפירט בית הדין קמא, המערער הפגין אכפתיות ודאגה לנפגע לאורך כל הדרך (פסקה 18 להכרעת הדין) – עוד קודם להפעלת נוהל ההשגחה פנה המערער לקב"נית כדי להתייעץ עימה בעניינו של הנפגע. הוא התקשר אל הנפגע, עירב את מפקדיו ואף ביקש אישור לנסוע לביתו, אך מפקדיו דחו את בקשתו והורו לשלוח אל הנפגע את סמל שלֵו וסמל רומן, מפקדי הכיתות. גם בהמשך, במהלך המטווחים שניהל, ביקש לצאת ולפגוש את הנפגע אך מפקדיו סירבו (ראו ת/16 ש' 7–29, ש' 302–306, ש' 380–383). מתכתובות וואטסאפ בין המערער לקב"נית עלה עוד כי המערער עמד עימה בקשר גם ביום האירוע (בשעה 16:07), ושאל לשלומו של הנפגע. בשיחתו עם סמל שלֵו, עת נדרש להצביע על חייל שיחליף את סמל רומן במשימת ההשגחה, אמר כאמור המערער לסמל שלֵו להימנע מלזוז מהנפגע (ת/22, ש' 115).
59. מאחר שלא הוכח כי המערער היה אחראי לנוהל ההשגחה על חלקיו השונים, אין לקבוע כי המערער היה אחראי על קביעת רשימות מסודרות של משגיחים ועל ההחלפה ביניהם, ואף אין לייחס לו אחריות כאמור בגין דאגתו לנפגע והתעניינותו בשלומו. אחריות זו, כמו האחריות הכוללת לביצוע נוהל ההשגחה, רבצה מנקודת מבטו של המערער לפתחם של מפקדיו, והללו – כמפורט לעיל – לא הגדירו זאת אחרת, אלא השתתפו כל אחד ביישום הנוהל (או בהפרתו). כפי שקבע בית הדין קמא, חובתו של המערער הייתה לסייע בידי מפקדיו ולבצע את שהנחו אותו כחלק מיישום הנוהל, ובמקרה זה – לשלוח חייל אחר להחליף את סמל רומן, אחד משני המשגיחים, אשר נשלח בעצמו, בידי סגן מפקד הפלוגה, סגן תומר, למשימה אחרת.
60. המערער, שהיה בעיצומו של המטווח ובאזור מרוחק, הקצה למשימת ההשגחה, כפי שהתבקש, חייל מסוים, טור' לירן, ומסר את פרטיו לסמל שלֵו, שפנה אליו בעניין זה בשם מפקדיו. הוא לא הותיר לסמל שלֵו שיקול דעת כלשהו בבחירת המשגיח הנוסף. לצד זאת, המערער לא וידא שהוראתו לסמל שלֵו, פקודו, המוכר לו היטב והנחשב למפקד מיומן ומקצועי – בוצעה. למעשה, המפתח לשאלת אחריותו בפלילים עניינו בשאלה האם התנהלות זו של המערער היא בבחינת מימוש חובתו על פי דין – האם אי וידוא ההוראה שנתן היא בבחינת התרשלות המצויה במרחב הפלילי (להבדיל מהמרחב הפיקודי-משמעתי). 
61. כדי לקבוע אם אי-וידוא ההנחיה המדויקת שנתן לסמל שלֵו – עולה כדי הפרת חובת הזהירות מצד המערער ופעולה ברשלנות, כהגדרתם בפלילים, יש לבחון כיצד היה נוהג מפקד סביר בנסיבות העניין במקומו. 
62. כידוע, על הערכאה השיפוטית לנקוט זהירות בבואה לבחון בדיעבד את סבירותן של פעולות (או אי נקיטתן) המתקבלות בתנאי לחץ (ע"פ 6168/20 מדינת ישראל נ' שמבה (9.2.2022); ע"פ 4497/18 מדינת ישראל נ' דרי (19.8.2018)). למשל, ביחס לפעילות מבצעית הוטעם לגבי מפקדים כי "ניתן וצריך לנקוט גישה סלחנית כלפי שגיאה מקצועית, בוודאי כלפי זו הנעשית בעת פעילות מבצעית, ובלבד שהטעות הינה בבחירת חלופה ראויה במרחב – ואולי אף בשולי המרחב – של שיקול הדעת המקצועי" (ע/153/03 סא"ל שגיא נ' התובע הצבאי הראשי, פסקה 39 (2004). ראו גם ע"א 3889/00 לרנר נ' מדינת ישראל, פ"ד נו(4) 304 (2002)).
63. לצד נסיבות כמו תנאי עומס ולחץ, נקבע כי יש להתחשב בריחוק מבחינת מקום, ביכולתו המוגבלת של המפקד להיות מודע לכל הנסיבות של האירוע ואף באפשרותו המצומצמת לשלוט בנעשה במקום (ע/353/82 סמל ברוכי נ' התובע הצבאי הראשי (1982). ראו והשוו בג"ץ 11058/08 שניאור נ' היועץ המשפטי לממשלה, פסקה 45 ‏(29.8.2010‏)‏‏). 

בחינת הדברים
64. כאמור, לא יכולה להיות מחלוקת כי המערער, מפקד המחלקה, חב חובת זהירות מושגית ואף קונקרטית לשלומו של פקודו, הנפגע. מושכלות יסוד במורשת צה"ל הן כי "הראשונה בחובותיו של המפקד ... היא חובת הטיפול באנשיו" (חיים לסקוב מנהיגות צבאית 37 (מהדורה שמינית 1997); הדגשה הוספה). ומעל כל אלה מצויה החובה לדאוג לחייו של החייל ולשלמות גופו ונפשו. שנאמר:
"חשוב להדגיש ... לכל מפקדי צבא ההגנה לישראל, כי מוטלת עליהם אחריות כבדה ביותר לדאוג לשלום פקודיהם בכל מקום, בכל זמן, ומפני כל איום, ועליהם להיות להם לעזר ולתמיכה במשך שירותם ... על כן, חייבים המפקדים והקצינים להיות קשובים לרחשי ליבם ולמצוקותיהם של החיילים ... עליהם לתת לחייליהם את מלוא תשומת הלב והעזרה במקרים הדרושים ..." (עניין שוורץ לעיל, בפסקה 30).

לכן כאשר האינטרס המוגן הוא קדושת החיים, כבענייננו, טיב הסיכון מחייב לקבוע אמת מידה קפדנית ומחמירה בדבר התנהגות ראויה.
65. עם זאת, לאחר שבחנו את הדברים לעומק, ולא בלי התלבטות, הגענו למסקנה שבנסיבות המיוחדות של המקרה, כפי שהן עולות מחומר הראיות שלפנינו, על אף הסיכון לחיי אדם ולשלמות גופו שלמרבה הצער התממש – התנהלותו של המערער לא חצתה את הרף הפלילי, ולו מחמת הספק. מכלול הפעולות שנקט המערער – ובראשן הנחייתו המדויקת לסמל שלֵו, מפקד כיתה ותיק ומוערך, שנחשב מיומן ומקצועי, לצרף משגיח ספציפי שנכח במקום (לצד הנחיה נוספת לסמל שלו, "שלא לזוז מן הנפגע") – אינו עולה כדי הפרת החובה שהמערער היה חייב בה במרחב הפלילי, אך בשל אי-וידוא ביצועה של ההנחיה בדבר צירוף המשגיח הנוסף. 
66. נזכיר שוב כי המערער לא היה אחראי על נוהל ההשגחה ואף לא שהה בסמוך לנפגע. מפקדיו דחו את בקשותיו לפגוש בנפגע במהלך הימים הרלוונטיים. מפקדיו הם שניהלו את נוהל ההשגחה על הנפגע והם ששלחו, כל אחד בנפרד, את אחד משני המשגיחים למשימות אחרות. בד בבד, המערער היה אחראי על פעילות עצימה, אינטנסיבית וכרוכה בירי חי של 30 חיילים שהיו תחת פיקודו. המסר הפיקודי שהועבר למערער היה כי הוא נחוץ יותר במטווחים.
67. לצד האמור, המערער לא התנער מחובותיו כלפי הנפגע. הוא הפגין כלפיו דאגה ואכפתיות, ואף תכנן לנסוע לבסיס ולפגוש בו באותו הערב, עם סיום המטווחים. 
68. ולבסוף, המשימה – הגעת חייל מחליף להשגחה – הייתה פשוטה. לאחר שמסר את שמו של החייל המחליף לסמל שלֵו, מפקד כיתה מקצועי ומיומן – מפקד סביר במקומו של המערער היה יכול להניח כי תבוצע. 
69. אכן, ראוי ונכון היה כי המערער, בתור מפקד, יוסיף ויוודא שהמשימה בוצעה. אך בנסיבות הכוללות של המקרה אי וידוא ביצועה אינו מצוי במרחב הפלילי ואינו מסוג מקרי הרשלנות שבהם דבק בהתנהגות העושה אשם חמור יותר המצדיק נקיטת הליכים פליליים (להבדיל מצעדים פיקודיים או משמעתיים). כידוע, "לא כל טעות בשיקול דעת תיחשב כחריגה ממתחם הסבירות העולה כדי רשלנות. סבירות התנהגותו של הרופא במקרה נתון וסבירות שיקול הדעת שהפעיל נקבעים על פי אמות מידה אובייקטיביות-מקצועיות הנבחנות על רקע מכלול נסיבות המקרה" (ע"פ 7193/04 יקירביץ' הנ"ל, בפסקה 70; הדגשה הוספה). גם בענייננו סברנו כי גם אם שגה המערער בכך שלא וידא את מילוי הנחייתו, טעות זו, במכלול הנסיבות ולו מחמת הספק, אינה חורגת ממתחם הסבירות במרחב הפלילי.
70. משהגענו למסקנה זו, אין עוד צורך לדון בסוגיות של קשר סיבתי עובדתי ומשפטי, ובטענות בנוגע להגנה מן הצדק, אכיפה בררנית וסעד של הרשעה בסעיף חלופי כאמור. למעלה מן הנדרש נציין כי כל אחת מן הסוגיות הללו מעוררת כשלעצמה שאלות מורכבות. למשל, בכל הנוגע לסוגיה של קשר סיבתי עובדתי ניתן לתהות מהי המשמעות הראייתית של העובדה שנקבעה במשפטו של המערער, כי גם לאחר שסגן המ"פ, סרן תומר, פגש במ"כ המשגיח, סמל שלֵו, פעם נוספת ושב והעיר לו כי עליו לצרף אליו משגיח נוסף – נמנע סמל שלֵו מלעשות כן. הערתו הנוספת של סגן תומר לסמל שלֵו נכנסת, על פני הדברים, בנעלי הווידוא שהמערער לא ביצע – והינה אף בכך, למרבה הצער, לא היה כדי להועיל. מבלי לקבוע מסמרות, נראה כי בכך יש כדי לכרסם בקיומו של קשר סיבתי עובדתי על פי מבחן "האלמלא" ("הסיבה שבלעדיה אין") בין העובדה שהמערער לא וידא את ביצוע ההוראה לבין התוצאה הקשה (לניתוח רכיב הקשר הסיבתי העובדתי בעבירה לפי סעיף 341 לחוק העונשין, ראו עניין עדי לעיל, בפסקה 29).
סוף דבר
71. עולה מן המקובץ כי המערער מזוכה מחמת הספק מן העבירה שבה הורשע. 
72. נדגיש: ההכרעה בעניינו של המערער, שניסה, לשווא, לדאוג מרחוק לשלום פקודו, נטועה בדל"ת אמותיו של ההליך שלפנינו. זיכויו מחמת הספק מבוסס כולו על המסכת העובדתית שהוכחה במשפט של המערער ועל הכללים שבדין הפלילי. אין בה כדי להפחית מאחריותו של מפקד, באשר הוא, לחייו של פקודו ולשלמות גופו ונפשו. דבריו של ראש הממשלה הראשון, כי "לא די שיידע המפקד את מלאכתו ... עליו להיות אוהב את האדם, שחיי הפקוד שלו יהיו יקרים לו והחייל שנשלח אליו יהיה יקר לו, שיאהב אותו" (דוד בן-גוריון יחוד וייעוד 733–734 (1971); הדגשה הוספה) – הם נר לרגלינו! 
73. סוף דבר, ערעור ההגנה על הכרעת הדין מתקבל. ערעור התביעה נדחה. 

ניתן והודע היום, כ"ב בתמוז התשפ"ו, 7 ביולי 2026, בפומבי ובמעמד הצדדים. 

    ______________	               ______________	                     ______________
      המשנה לנשיאה  	                                   הנשיאה			                   שופטת

